CELEX: 32015R2016
Language: sk
Date: 2015-11-11 00:00:00
Title: Vykonávacie nariadenie Komisie (EÚ) 2015/2016 z 11. novembra 2015, ktorým sa stanovujú vykonávacie technické predpisy, pokiaľ ide o akciový index na symetrickú úpravu štandardnej akciovej kapitálovej požiadavky v súlade so smernicou Európskeho parlamentu a Rady 2009/138/ES (Text s významom pre EHP)

12.11.2015   
            
            
               SK
            
            
               Úradný vestník Európskej únie
            
            
               L 295/18
            
         VYKONÁVACIE NARIADENIE KOMISIE (EÚ) 2015/2016
   z 11. novembra 2015,
   ktorým sa stanovujú vykonávacie technické predpisy, pokiaľ ide o akciový index na symetrickú úpravu štandardnej akciovej kapitálovej požiadavky v súlade so smernicou Európskeho parlamentu a Rady 2009/138/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1), a najmä na jej článok 109a ods. 2 písm. b),
   keďže:
   
               (1)
            
            
               S cieľom zabezpečiť, aby sa akciovým indexom merala trhová cena diverzifikovaného portfólia akcií, ktoré zodpovedá povahe akcií typicky držaných poisťovňami a zaisťovňami, ako sa vyžaduje v článku 172 delegovaného nariadenia Komisie (EÚ) 2015/35 (2), tento akciový index by mal byť zložený z viacerých existujúcich akciových indexov relevantných trhov. S cieľom zabezpečiť, aby boli úrovne týchto akciových indexov porovnateľné, úroveň každého indexu na začiatku primeraného časového obdobia uvedená v článku 106 ods. 2 smernice 2009/138/ES by sa mala stanoviť na 100 percentuálnych bodov.
            
         
               (2)
            
            
               Hodnota akciového indexu v priebehu dňa kolíše. Preto je potrebné objasniť, ktorá hodnota sa má použiť za daný deň. Keďže burzy cenných papierov nie sú otvorené na obchodovanie každý deň, takisto je potrebné určiť, za ktoré dni sa úrovne akciového indexu musia vypočítať. Z tohto dôvodu by sa mali vymedziť pojmy „posledná úroveň“ a „pracovný deň“.
            
         
               (3)
            
            
               Akciový index by mal spĺňať požiadavky stanovené v článku 172 delegovaného nariadenia (EÚ) 2015/35.
            
         
               (4)
            
            
               Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre poisťovníctvo a dôchodkové poistenie zamestnancov.
            
         
               (5)
            
            
               Európsky orgán pre poisťovníctvo a dôchodkové poistenie zamestnancov vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v poisťovníctve a zaisťovníctve vytvorenú na základe článku 37 nariadenia Európskeho parlamentu a Rady (EÚ) č. 1094/2010 (3),
            
         PRIJALA TOTO NARIADENIE:
   Článok 1
   Vymedzenie pojmov
   Na účely tohto nariadenia sa uplatňuje toto vymedzenie pojmov:
   
               1.
            
            
               „posledná úroveň“ je posledná hodnota akciového indexu za referenčný deň zverejnená poskytovateľom akciového indexu,
            
         
               2.
            
            
               „pracovný deň“ je každý deň okrem soboty a nedele.
            
         Článok 2
   Výpočet akciového indexu
   1.   Úroveň akciového indexu uvedená v článku 106 ods. 2 smernice 2009/138/ES sa určí za každý pracovný deň.
   Úroveň akciového indexu za konkrétny pracovný deň je súčtom všetkých príspevkov akciových indexov uvedených v prílohe v daný pracovný deň.
   Príspevok každého akciového indexu uvedeného v prílohe za konkrétny pracovný deň je súčinom jeho normalizovanej úrovne za pracovný deň a príslušnej váhy akciového indexu uvedeného v prílohe.
   2.   Pre každý akciový index uvedený v prílohe platí, že jeho normalizovaná úroveň za konkrétny pracovný deň je jeho posledná úroveň v daný pracovný deň vydelená jeho poslednou úrovňou z prvého dňa 36-mesačného obdobia, ktoré sa končí v pracovný deň, za ktorý sa vypočítava úroveň akciového indexu v súlade s definíciou uvedenou v článku 172 ods. 1 delegovaného nariadenia (EÚ) 2015/35. Ak nie je k dispozícii posledná úroveň akciového indexu za konkrétny deň, použije sa posledná známa úroveň pred daným dňom.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 335, 17.12.2009, s. 1.
   
      (2)  Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).
   
      (3)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).
   
      PRÍLOHA
      
         Akciové indexy a váhové koeficienty
      
      
                  Akciové indexy (cenové indexy)
               
               
                  Váhové koeficienty
               
            
                  AEX
               
               
                  0,14
               
            
                  CAC 40
               
               
                  0,14
               
            
                  DAX
               
               
                  0,14
               
            
                  FTSE All-Share
               
               
                  0,14
               
            
                  FTSE MIB
               
               
                  0,08
               
            
                  IBEX 35
               
               
                  0,08
               
            
                  Nikkei 225
               
               
                  0,02
               
            
                  OMX Stockholm 30
               
               
                  0,08
               
            
                  S&P 500
               
               
                  0,08
               
            
                  SMI
               
               
                  0,02
               
            
                  WIG30
               
               
                  0,08